Carolok 21
1Rwot aye ma loyo cwiny kabaka,
macalo kulu ma mol, en loko piine mol cito ka ma en mito.
2Dano neno ni gin ducu ma etimo tye atir ki tuŋ bote,
ento Rwot aye neno cwinye ka leŋ.
3Tiyo gin ma atir, ki ŋolo kop atir,
yomo cwiny Rwot makato gitum.
4Waŋ me lyerre, ki cwiny me wakke, magi ducu bal;
ento gin tye macalo tara ki bot jo maraco.
5Ŋat ma yubo yubbe ma noŋo koŋ oketo i tam,
bilimo jami madwoŋ ata;
ento ŋat ma tiyo jami oyotoyot bibedo lacan.
6Lonyo ma inoŋo ki loko lok goba duny woko macalo lupu,
dok tye calo owic ma tero dano i to.
7Jo maraco bito pi tim bwamigi,
pien gukwero tiyo gin ma atir.
8Jo ma lubalo giwoto i yo mugom, gitiyo gin ma pe atir;
ento jo mabeco ma gipe ki bal mo gitiyo gin ma atir.
9Bedo i ot mukene teŋe ber
kato bedo i ot kacel ki dako ma lapyem.
10Dano marac bedo ki miti i cwinye pi timo gin marac,
ma noŋo pe tye ki kica i kom lawote wacel.
11Ka ce gimiyo pwod ki ŋat ma laŋala,
ci ŋat ma kwiya piny bene cako doko ryek;
dano ma laryeko mako pwony ma gipwonye kwede,
ci medo ŋecce doko dwoŋ.
12Dano ma kite atir neno odi pa jo maraco ki gin ma gitimo;
jo maraco gityekogi woko matwal.
13Ŋat ma diŋo ite woko ka winyo koko pa lucan,
en bene ka bikok pi kony, ŋat mo pe biwinyo kokone wacel.
14Mot ma gimiyo liŋ i muŋ kweyo cwiny dano ma tye ki kiniga;
ki lim ma gimiyo i muŋ me wilo dano kwanyo akemo madit woko.
15Ka ŋolo kop woto kakare, jo ma kitgi atir bedo ki yomcwiny madwoŋ,
ento lutim maraco aye gibedo ki kumo.
16Dano ma ŋak woko weko yo me niaŋ maber bito,
giyiko woko nywako kabedo ki jo muto.
17Ŋat ma maro yomcwiny madwoŋ bibedo lacan;
ki ŋat ma maro mato koŋo vino ki camo cam ma obedo moo moo pe bilony.
18Ŋat marac bedo gin kok pi ŋat ma cwinye leŋ,
ki dano ma oŋayo waŋ Rwot bedo gin kok pi dano ma cwinye atir.
19Bedo i tim aroo ber,
kato bedo kacel ki dako ma lapyem ma lakel ayela.
20Dano maryek bedo ki jami mabeco ki lonyo i pacone,
ento dano mamiŋ tyeko limme woko ducu oyotoyot.
21Ŋat ma bedo ki Leŋcwiny dok ki kica,
bibedo ki kwo pi kare malac; ci jo mapol bene gibiwore.
22Dano maryek twero mayo gaŋ pa jo ma gin oteka woko,
dok muko cel gogogi ma gigeno-ni reto woko piny lirum.
23Ŋat ma gwokke i kom lok ducu ma en loko,
pe twero bedo ki ayela mo.
24“Laŋala” meno aye nyiŋ dano ma lawakke dok ma lyerre,
ma gin ma en tiyo ducu bedo tim me anywaranywar ki wakke marac.
25Miti ma lawackom tye kwede twero neke bene,
pien en dag tiyo tic pi noŋo gin ma emito.
26Dano marac bedo ka paro jami pa jo mukene dyeceŋ ki dyewor benebene,
ento dano ma kite atir miyo jamine me konyo jo mukene ma pe kano mo doŋ bote.
27Gitum ma dano marac otyero en gin me kwer bot Rwot;
racce bedo rom mene ka ce en tyerogitum bot Rwot ma noŋo tye ki tam marac i cwinye?
28Caden ma lagoba bito;
ento dano ma winyo lok ma giwacce, lokke bedo nakanaka.
29Dano marac poro bedo ŋat macir,
ento dano ma cwinye atir bedo ka tamo motmot gin ma myero etim i lobo.
30Ryeko, niaŋ ki tam ma gimiyo me konyo dano,
magi ducu pe konyo dano ma pyem ki Rwot.
31Gitwero coko aguragura kacel ma doŋ giyubogi pi kuro nino me lweny,
ento loyo lweny twerone tye bot Rwot.